Javaslat A TANÁCS VÉGREHAJTÁSI HATÁROZATA az Olasz Köztársaságnak a közös hozzáadottértékadó-rendszerről szóló 2006/112/EK irányelv 285. cikkétől eltérő különös intézkedés további alkalmazására történő felhatalmazásáról /* COM/2013/0609 final - 2013/0299 (NLE) */





INDOKOLÁS 1. A JAVASLAT HÁTTERE A közös hozzáadottértékadó-rendszerről szóló, 2006. november 28-i 2006/112/EK irányelv (a továbbiakban: a héa-irányelv) 395. cikkének (1) bekezdése értelmében a Tanács – a Bizottság javaslata alapján – bármely tagállamot egyhangúlag felhatalmazhatja arra, hogy az irányelvben foglaltaktól eltérő különös intézkedéseket vezessen be a hozzáadottérték-adó beszedésének egyszerűsítésére vagy egyes adócsalások és -kikerülések megelőzésére. A Bizottság által 2013. április 8-án iktatott levelében az Olasz Köztársaság engedélyt kért arra, hogy továbbra is adómentességet adhasson egy bizonyos éves árbevételt el nem érő adóalanyoknak, és hogy ezt az árbevételi felső határt 30 000 EUR-ról 65 000 EUR-ra emelje. A héa-irányelv 395. cikke (2) bekezdésének megfelelően a Bizottság 2013. június 10-én kelt levelében tájékoztatta a többi tagállamot az Olasz Köztársaság kéréséről. A Bizottság 2013. június 14-én kelt levelében értesítette az Olasz Köztársaságot arról, hogy birtokában van a kérelem elbírálásához szükséges valamennyi információnak. Háttér-információk A héairányelv XII. címének 1. fejezete lehetővé teszi a tagállamok számára a kisvállalkozásokra vonatkozóan különös szabályozások alkalmazását, beleértve azt is, hogy adómentességet nyújtsanak az egy bizonyos éves árbevételt el nem érő adóalanyoknak. Az adómentesség maga után vonja, hogy az adóalanynak nem kell hozzáadottérték-adót felszámítania az értékesítéseire, és következésképpen nem is vonhat le előzetesen felszámított hozzáadottérték-adót. Ezt az intézkedést először a 67/228/EGK tanácsi irányelv[1] 14. cikke rendelkezéseivel összhangban vezették be. Azok a tagállamok azonban, amelyek nem használták ki az említett rendelkezés által nyújtott lehetőséget, később a 77/388/EGK irányelv 24. cikke (2) bekezdésének b) pontja alapján – amely az átdolgozás után a héa-irányelv 285. cikkének első bekezdése – csak azoknak az adóalanyoknak nyújthattak héa-mentességet, amelyeknek éves árbevétele nem haladja meg az 5000 EUR-t. Az Olasz Köztársaság nem használta ki a 67/228/EGK tanácsi irányelv 14. cikke által nyújtott lehetőséget. A nagyon alacsony éves árbevétellel rendelkező adóalanyok jelentős számára tekintettel az Olasz Köztársaság 2007-ben eltérést kért a kiskereskedők héa-fizetési kötelezettségeinek egyszerűsítése és a nemzeti adóhatóság adóbeszedési tevékenységének megkönnyítése érdekében; az eltéréssel héa-mentességet kívánt nyújtani azoknak az adóalanyoknak, amelyek éves árbevétele nem haladja meg a 30 000 EUR-t. Ezt az eltérést a 2008/737/EK tanácsi határozat[2] 2010. december 31-ig jóváhagyta, hatályát pedig később a 2010/688/EU tanácsi határozat[3] 2013. december 31-ig meghosszabbította. Az Olasz Köztársaság most azt kérte, hogy ezt az adóalanyok számára választható intézkedést 2016. december 31-ig meghosszabbíthassa. Az Olasz Köztársaság azt is kérte, hogy az éves árbevételi felső határt 65 000 EUR-ra emelhesse. A felső határ megemelésével Olaszország több kisvállalkozás számára tenné elérhetővé az intézkedést. Ez összhangban áll a „Gondolkozz előbb kicsiben!” Európai kisvállalkozói intézkedéscsomag: „Small Business Act” című bizottsági közlemény (COM(2008 394, 2008. június 25.) célkitűzéseivel, amely arra kéri a tagállamokat, hogy a jogszabályok kidolgozása során vegyék figyelembe a kkv-k sajátosságait, és e célból egyszerűsítsék a meglévő szabályozási környezetet. Ezenkívül nem azonosítottak problémákat az intézkedés alkalmazása során, sem az intézkedés hatálya alá tartozó vállalkozások ellenőrzése során. A Bizottságnak a héakötelezettségek egyszerűsítését célzó, 2004. október 29-i irányelvjavaslatában (COM(2004) 728 végleges)[4] foglalt rendelkezések lehetővé teszik a tagállamok számára, hogy az adómentesség feltételeként megállapított éves árbevételi felső határt legfeljebb 100 000 EUR-ban határozzák meg, és ezt az összeget évente kiigazítsák. A Tanács ez idáig azonban még nem jutott megállapodásra az említett javaslattal kapcsolatban. Az Olasz Köztársaság által szolgáltatott információk alapján úgy tűnik, hogy az intézkedés hatása elhanyagolható lesz a végső fogyasztási fázisban történő adókivetésből származó adóbevételre. Ennélfogva javasolt az eltérés legkorábban 2016. december 31-ig vagy egy olyan irányelv hatálybalépéséig történő meghosszabbítása, amely meghatározza az adóalanyok számára biztosított héamentesség feltételeként megállapított éves árbevételi felső határt, valamint a felső határ 65 000 EUR-ra emelése. Meglévő rendelkezések a javaslat által érintett területen 2004-ben a Bizottság javaslatot tett – többek között – a tagállamok számára rendelkezésre álló, az adóalanyokat héamentességre jogosító éves árbevételi felső határ 100 000 EUR-ra történő megemelésére (COM(2004) 728 végleges[5]). Erről a javaslatról még mindig nem döntött a Tanács. A Bizottság véleménye szerint középtávon a javaslat elfogadása megfelelőbb módszer lenne, mint az egyes egyéni eltéréseket jóváhagyó megközelítés. A Bizottság ezért felkéri a Tanácsot, hogy zárja le a javaslatról szóló tárgyalásokat. Összhang az Unió egyéb szakpolitikáival és célkitűzéseivel Ez az intézkedés összhangban áll az Uniónak a „Gondolkozz előbb kicsiben!” Európai kisvállalkozói intézkedéscsomag: „Small Business Act” című bizottsági közleményben (COM(2008) 394, 2008. június 25.) rögzített, kisvállalkozásokkal kapcsolatos célkitűzéseivel. 2. AZ ÉRDEKELT FELEKKEL FOLYTATOTT KONZULTÁCIÓK ÉS A HATÁSVIZSGÁLATOK EREDMÉNYEI Konzultáció az érdekelt felekkel Nem releváns Szakértői vélemények összegyűjtése és felhasználása Külső szakértők bevonására nem volt szükség. Hatásvizsgálat A határozat célja egy olyan egyszerűsítési intézkedés alkalmazásának folytatása, amely a bizonyos éves árbevétel alatt működő vállalkozások számos héa-kötelezettségét megszünteti, és az éves árbevétel e felső határának 30 000 EUR-ról 65 000 EUR-ra való emelése. Az eltérés szűk alkalmazási köre és időben korlátozott alkalmazása miatt a hatás mindenképpen korlátozott lesz. 3. A JAVASLAT JOGI ELEMEI A javaslat összefoglalása Az Olasz Köztársaság felhatalmazása arra, hogy továbbra is alkalmazza a 2006/112/EK irányelvtől eltérő intézkedést a bizonyos éves árbevétel alatt működő vállalkozásokat érintő egyszerűsítési intézkedés bevezetése tekintetében, valamint az éves árbevétel e felső határának 65 000 EUR-ra való emelése. Jogalap A héairányelv 395. cikke. 4. KÖLTSÉGVETÉSI HATÁSOK A javaslatnak nincsenek az uniós költségvetést érintő vonzatai, mert Olaszország az 1553/89/EGK, EURATOM tanácsi rendelet[6] 6. cikkének megfelelően fogja végrehajtani az ellentételezés kiszámítását. 5. OPCIONÁLIS ELEMEK A javaslat hatályvesztésre vonatkozó rendelkezést tartalmaz. 2013/0299 (NLE) Javaslat A TANÁCS VÉGREHAJTÁSI HATÁROZATA az Olasz Köztársaságnak a közös hozzáadottértékadó-rendszerről szóló 2006/112/EK irányelv 285. cikkétől eltérő különös intézkedés további alkalmazására történő felhatalmazásáról AZ EURÓPAI UNIÓ TANÁCSA, tekintettel az Európai Unió működéséről szóló szerződésre, tekintettel a közös hozzáadottértékadó-rendszerről szóló, 2006. november 28-i 2006/112/EK tanácsi irányelvre[7] és különösen annak 395. cikke (1) bekezdésére, tekintettel az Európai Bizottság javaslatára, mivel: (1) A Bizottság által 2013. április 8-án iktatott levelében Olaszország engedélyt kért a 2006/112/EK irányelv 285. cikkétől eltérő intézkedésre, hogy továbbra is adómentességet adhasson egy bizonyos éves árbevételt el nem érő adóalanyoknak, és hogy ezt a felső határt 30 000 EUR-ról 65 000 EUR-ra emelje. Ezen intézkedés révén az említett adóalanyok mentesülnének a 2006/112/EK irányelv XI. címének 2–6. fejezetében rögzített héa-kötelezettségek egy része vagy összessége alól. (2) A Bizottság 2013. június 10-én kelt levelében tájékoztatta a többi tagállamot Olaszország kérelméről. A Bizottság 2013. június 14-én kelt levelében értesítette Olaszországot arról, hogy birtokában van a kérelem elbírálásához szükséges valamennyi információnak. (3) A 2006/112/EK irányelv XII. címe alapján a tagállamok már alkalmazhatnak különös szabályozást a kisvállalkozások tekintetében. Az Olaszország esetében alkalmazott, meghosszabbított hatályú intézkedés annyiban tér el a héa-irányelv 285. cikkétől, hogy az e szabályozás szerinti éves árbevételi felső határ meghaladja az 5000 EUR-ban rögzített felső határt. (4) A 2008. szeptember 15-i 2008/737/EK tanácsi határozat[8] útján Olaszország engedélyt kapott arra, hogy hogy eltérést alkalmazzon és 2010. december 31-ig adómentességet biztosítson azon adóalanyoknak, amelyek éves árbevétele nem haladja meg a 30 000 EUR-t. Ezen eltérés alkalmazását később a 2010/688/EU tanácsi határozat[9] 2013. december 31-ig meghosszabbította. Mivel ez a felső határ azt eredményezte, hogy csökkentek a kisvállalkozások héa-kötelezettségei, engedélyezni kell Olaszországnak az intézkedés további korlátozott ideig történő alkalmazását, valamint a felső határ 65 000 EUR-ra emelését. Az adóalanyok továbbra is választhatják a rendes héa-előírások alkalmazását. (5) Annak érdekében, hogy az intézkedés több kkv számára váljon elérhetővé, és ezáltal megfeleljen a „Gondolkozz előbb kicsiben!” Európai kisvállalkozói intézkedéscsomag: „Small Business Act” című bizottsági közlemény (COM(2008) 394, 2008. június 25.) célkitűzéseinek, Olaszországnak engedélyezni kell az éves árbevétel azon felső határának 30 000 EUR-ról 65 000 EUR-ra történő emelését, amely alatt bizonyos adóalanyok adómentességet kaphatnak. (6) A hozzáadottértékadó-kötelezettségek egyszerűsítése végett a 77/388/EGK irányelv megváltoztatásáról szóló tanácsi irányelvre irányuló, 2004. október 29-i bizottsági javaslatban[10] foglalt rendelkezések célja többek között az, hogy lehetővé tegyék a tagállamok számára, hogy a héa-mentesség feltételeként megállapított éves árbevételi felső határt legfeljebb 100 000 EUR összegben vagy annak nemzeti valutában kifejezett ellenértékében állapítsák meg, és ezt az összeget évente kiigazítsák. Az Olaszország által benyújtott hosszabbítási kérelem megfelel azon javaslatnak, amelyről a Tanács még nem jutott megegyezésre. (7) Az Olaszország által nyújtott információkból kiderül, hogy a felső határ megemelésének elhanyagolható hatása lesz a végső felhasználás során beszedett adóbevétel teljes összegére. (8) Az eltérés nincs hatással az Unió hozzáadottérték-adóból származó saját forrásaira, ELFOGADTA EZT A HATÁROZATOT: 1. cikk A 2006/112/EK irányelv 285. cikkétől eltérve Olaszország felhatalmazást kap arra, hogy mentesítse a héa alól a legfeljebb 65 000 EUR éves árbevétellel rendelkező adóalanyokat. Olaszország az adómentesség reálértékének megőrzése érdekében felemelheti az említett összeghatárt. 2. cikk Ez a határozat az erről szóló értesítés napján lép hatályba. E határozat rendelkezéseit 2014. január 1-jétől az adóalanyok számára biztosított héa-mentesség feltételeként megállapított éves árbevételi felső határt módosító irányelv hatálybalépéséig, vagy – ha az a korábbi – 2016. december 31-ig kell alkalmazni. 3. cikk Ennek a határozatnak az Olasz Köztársaság a címzettje. Kelt Brüsszelben, a Tanács részéről az elnök [1] HL 71., 1967.4.14., 1303–1312. o. [2] HL L 249., 2008.9.18., 13–14. o. [3] HL L 294., 2010.11.12., 12–13. o. [4] HL C 24., 2005.1.29., 10. o. [5] http://eur-lex.europa.eu/LexUriServ/LexUriServ.do?uri=COM:2004:0728:FIN:hu:PDF [6] HL L 155., 1989.6.7., 9–13. o. [7] HL L 347., 2006.12.11., 1. o. [8] HL L 249., 2008.9.18., 13–14. o. [9] HL L 294., 2010.11.12., 12–13. o. [10] COM(2004) 728 végleges (HL C 24., 2005.1.29., 10. o.).